BRATISLAVA. "Viete, možno sa o tejto pozícii v súvislosti s mojím menom niekde aj niečo hovorí. Ja o týchto veciach nevyprávam a nevstupujem do týchto diskusií," povedal pred novinármi po stretnutí s českým šéfom diplomacie Karlom Schwarzenbergom.
Denník Hospodárske noviny vo štvrtok napísal, že Kubiš zrejme odíde na post výkonného tajomníka Európskej hospodárskej komisie OSN do Ženevy. Odvolal sa na nemenovaný zdroj. "Považujem za krajne nevhodné, keby som tu začal rozvíjať nejaké hypotetické teórie vo veci, ktorá prebieha mimo mňa," vyhlásil Kubiš. Podľa denníka by sa malo o jeho odchode rozhodnúť do troch týždňov.
O odchode ministra do zahraničia špekulujú médiá už dlhšie. Napríklad denník Pravda v stredu uviedol, že Kubiš má šancu stať sa generálnym tajomníkom NATO. Objavili sa aj informácie, že by sa mohol stať eurokomisárom alebo generálnym tajomníkom Rady Európy.